Συμπεράσματα του Συμβουλίου

της 12ης Ιουνίου 1989

σχετικά με την απασχόληση των μειονεκτούντων ατόμων στην Κοινότητα

(1989/C 173/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

1. ΣΗΜΕΙΩΝΕΙ με ενδιαφέρον την έκθεση της Επιτροπής σχετικά με την εφαρμογή της σύστασης 86/379/ΕΟΚ του Συμβουλίου από 24 Ιουλίου 1986 σχετικά με την απασχόληση των μειονεκτούντων ατόμων στην Κοινότητα [1].

2. ΔΙΑΠΙΣΤΩΝΕΙ ότι η εν λόγω σύσταση του Συμβουλίου:

α) συνέβαλε στην αναθέωρηση των εθνικών μέτρων σχετικά με την απασχόληση και την επαγγελματική κατάρτιση των μειονεκτούντων ατόμων, προσανατολίζοντάς τα προς τους κοινούς στόχους που εκτίθενται στην εν λόγω σύσταση·

β) παρέσχε ένα κοινοτικό πλαίσιο αναφοράς για τα εθνικά μέτρα που ήδη εκπονούντο κατά το χρόνο της διατύπωσής της·

γ) λειτούργησε ως κίνητρο για τη θέσπιση ή εκπόνηση νέων μέτρων που ανταποκρίνονται στο πνεύμα της σύστασης.

3. ΑΝΑΓΝΩΡΙΖΕΙ ότι, παρά τις προσπάθειες των κρατών μελών, τα μειονεκτούντα άτομα εξακολουθούν να αντιμετωπίζουν δυσχέρειες προκειμένου να εξασφαλίσουν πρόσβαση, υπό συνθήκες ισότητας, στην επαγγελματική κατάρτιση και την απασχόληση, το δε ποσοστό ανεργίας τους είναι αισθητά υψηλότερο απ' όσο του συνόλου του πληθυσμού.

4. ΚΡΙΝΕΙ ότι η βελτίωση της κατάστασης της απασχόλησης των μειονεκτούντων ατόμων θα πρέπει να πραγματοποιηθεί βασικά με την εφαρμογή μιας γενικής πολιτικής που να έχει ως γνώμονα την οικονομική αύξηση και τη δημιουργία θέσεων εργασίας, αλλά και ότι η επιτυχία αυτής της πολιτικής δεν εγγυάται κατ' ανάγκη την ισότητα ευκαιριών για τα μειονεκτούντα άτομα στα πλαίσια των μηχανισμών της απασχόλησης και της επαγγελματικής κατάρτισης, λόγω των ιδιομορφιών των προβλημάτων που τίθενται για τα μειονεκτούντα άτομα· ότι, συνεπώς, θα πρέπει να προωθηθεί η λήψη ειδικών μέτρων προς το σκοπό αυτό.

5. ΚΡΙΝΕΙ ότι η εισαγωγή, τόσο σε εθνική όσο και σε κοινοτική κλίμακα, προγραμμάτων για την προώθηση της ένταξης στην αγορά εργασίας και τη βελτίωση της κατάστασης της αγοράς εργασίας των μειονεκτούντων ατόμων που αποτελούν μια από τις περισσότερο μειονεκτούσες ομάδες του πληθυσμού, συνιστά θεμελιώδη ανάγκη μιας ενεργού κοινωνικής πολιτικής, που να συμβάλλει στην ενίσχυση της οικονομικής και κοινωνικής συνοχής στα πλαίσια της υλοποίησης της εσωτερικής αγοράς, συμπεριλαμβανομένης και της κοινωνικής της διάστασης η οποία θα πρέπει να ωφελήσει όλους ανεξαιρέτως τους πολίτες της Κοινότητας.

6. ΥΠΕΝΘΥΜΙΖΕΙ το ψήφισμα του Συμβουλίου της 22ας Δεκεμβρίου 1986 σχετικά με πρόγραμμα δράσης για την ανάπτυξη της απασχόλησης [2], που υπογραμμίζει την ανάγκη θέσπισης μέτρων για την αύξηση της ισότητας των ευκαιριών των μειονεκτούντων ατόμων στο εσωτερικό της αγοράς εργασίας.

7. ΘΕΩΡΕΙ ότι τα μέτρα αυτά πρέπει να έχουν ως αντικειμενικό στόχο αφενός μεν να διασφαλιστεί ότι κανένας πολίτης της Κοινότητας, εκ μόνου του λόγου της μειονεξίας του, δεν θα υφίσταται διακρίσεις όσον αφορά την πρόσβασή του στην επαγγελματική κατάρτιση και την απασχόληση ή την από μέρους του άσκηση του επαγγέλματός του, αφετέρου δε να προωθηθούν θετικές δράσεις που να συμβάλλουν στην υλοποίηση αυτής της ισότητας.

8. ΚΡΙΝΕΙ ότι ένα από τα βασικά στοιχεία της πολιτικής της επαγγελματικής ένταξης των μειονεκτούντων ατόμων είναι η πληροφόρηση και η ευαισθητοποίηση όλων των μερών που εμπλέκονται σ' αυτή τη διαδικασία ένταξης, ενέργειες που θα πρέπει να συμπληρώνονται και να επιρρωνύονται με το διάλογο μεταξύ των κοινωνικών εταίρων σε όλα τα επίπεδα.

9. ΚΑΛΕΙ κατά συνέπεια τα κράτη μέλη:

α) να διατηρήσουν και να συνεχίσουν την εφαρμογή θετικών μέτρων που ευνοούν την επαγγελματική ένταξη των μειονεκτούντων ατόμων.

β) να τονώσουν και να προωθήσουν τη συμμετοχή των κοινωνικών εταίρων και των εκπροσώπων των μειονεκτούντων ατόμων στον καθορισμό και την υλοποίηση αυτών των μέτρων.

10. ΚΑΛΕΙ τα κράτη μέλη και την Επιτροπή να εκπονήσουν δράσεις για την καλύτερη γνώση της κοινωνικής πραγματικότητας που αντιμετωπίζουν τα μειονεκτούντα άτομα, καθώς και της κατάστασής τους σε θέματα απασχόλησης.

11. ΚΑΛΕΙ την Επιτροπή:

α) στο πλαίσιο του προγράμματος "ΗΛΙΟΣ", να εκπονήσει δράσεις για την προώθηση, μεταξύ των διαφορών κρατών μελών, της συνεργασίας, της ανταλλαγής εμπειρίας και της καλύτερης αμοιβαίας γνώσης των εφαρμοζόμενων δράσεων, και για την προώθηση, σε κοινοτικό επίπεδο, της συζήτησης σχετικά με τα πλέον αποτελεσματικά μέσα που θα επιτρέψουν μια ευρύτερη επαγγελματική ένταξη των μειονεκτούντων ατόμων·

β) να εξακολουθήσει να στηρίζει αποτελεσματικά, στα πλαίσια ιδίως των κανόνων του Ευρωπαϊκού Κοινωνικού Ταμείου, τα εθνικά μέτρα επαγγελματικής ένταξης των μειονεκτούντων ατόμων, λαμβάνοντας υπόψη τα ειδικά προβλήματα που αντιμετωπίζουν τα άτομα αυτά καθώς και τους στόχους της κοινοτικής κοινωνικής πολιτικής·

γ) να υποβάλει στο Συμβούλιο, με βάση την εκτίμηση των αποτελεσμάτων της εφαρμογής της σύστασης 86/379/ΕΟΚ, προτάσεις στον τομέα που καλύπτει η εν λόγω σύσταση οι οποίες θα διασφαλίζουν καλύτερο συντονισμό και μεγαλύτερη λογική συνοχή των δράσεων που εφαρμόζουν τα κράτη μέλη.

[1] ΕΕ αριθ. L 225 της 12. 8. 1986, σ. 43.

[2] ΕΕ αριθ. C 340 της 31. 12. 1986, σ. 2.

--------------------------------------------------